Kristen Touborg (SF), 2001-04-06:
Tak til ministeren for talen, som bærer præg af, at der stadig er håb om, at vi på et tidspunkt får en fornuftig håndtering og udvikling af regionalpolitikken.
SF er fuldstændig enig med regeringen i, at den danske befolkning skal sikres gode og ligeværdige levevilkår, uanset hvor man bor i landet. SF er også enig i, at der skal arbejdes for, at alle områder i landet bliver attraktive områder for udvikling, og at der skal være mindre ulighed i service, beskæftigelse og økonomiske vilkår i regionerne.
SF kan også dele regeringens glæde ved, at der er økonomisk fremgang, en god udvikling og fald i ledigheden i landet som helhed.
Men her holder enigheden så også op.
SF finder, at redegørelsen langtfra er dækkende for virkeligheden.
Det er jo ikke løgn, hvad der står, men det er bare ikke hele sandheden.
Regeringen smykker sig med, at de tiltag i den regionalpolitiske udvikling, som den har iværksat inden for de senere år, har været overvejende positive.
Men hvad nytter dét for de områder, redegørelsen viser ikke har haft en gunstig udvikling, når det er de samme områder, som inden for de sidste 20 år igen og igen er med.
Problemet for disse områder er jo langtfra løst.
Det nytter ikke meget at lave en redegørelse, hvor en lang række kommunaløkonomiske faktorer ikke indgår, bl.a. disponibel indkomst, overførselsindkomst, tilskud og udledning.
Det giver ikke det rigtige billede af virkeligheden.
På ledighedsområdet medtages ledige, der har tilknytning til arbejdsformidlingen.
Det er bare ikke et dækkende billede, idet ca. 75 pct. af de ledige kontanthjælpsmodtagere ikke er medtaget, skønt de indvirker betragteligt på den kommunale økonomi og indsats på området.
Der mangler endvidere en klar beskrivelse af flyttemønstre.
Redegørelsen konkluderer, at der er udkantsområder, hvor der er befolkningsmæssig og beskæftigelsesmæssig tilbagegang.
Dem vil regeringen give en særlig opmærksomhed.
Det lyder pænt, men SF synes ikke, opmærksomhed er nok.
Der skal handles, og det skal være aktivt.
I rapporten om vurdering af regionale konsekvenser konkluderes det, at der kun i ret sparsomt omfang udarbejdes regionale konsekvensvurderinger, og når det sker, medinddrages de regionale hensyn først på et meget sent tidspunkt.
SF har påtalt den mangel i adskillige år.
I statslige tiltag har det i årevis været helt naturligt at inddrage f.eks. miljøkonsekvenser og EU-bestemmelser.
Hvorfor ikke også regionale konsekvenser?
Det er uforståeligt, specielt når de får så store konsekvenser, som f.eks. kasernenedlæggelser, seminarienedlæggelser osv. har for lokalområdet.
Det må være helt naturligt, at regionale hensyn medinddrages.
Det er da godt, at regeringen vil udarbejde en vejledning til samtlige ministerier om, at de regionale konsekvenser skal tages med i vurderingen, men der bør i sidste ende være én, der har ansvaret.
Vi hilser det nye koordinationsudvalg velkommen.
Vi synes, det er et skridt i den rigtige retning, men vi tror og synes altså, at det godt kunne blive bedre, og det vil vi gerne opfordre til at man arbejder videre med. Vi synes i det hele taget godt, at man kan gøre det her lidt bedre.
Derfor har vi også forhandlet et forslag til vedtagelse igennem, som jeg nu skal fremsætte.
Så jeg skal på vegne af Socialdemokratiet, Det Radikale Venstre, Enhedslisten og SF fremsætte følgende: Forslag til vedtagelse
»Folketinget tilslutter sig målsætningen om - at sikre den danske befolkning gode og ligelige levevilkår, uanset hvor i landet man bor, - at alle områder af landet bliver attraktive områder for udvikling, bosætning og den økonomiske aktivitet og - at den regionale udvikling på lang sigt fører til større lighed i service, beskæftigelse og økonomiske vilkår i regionerne.
Folketinget har noteret sig, at regeringen har nedsat et koordinerende ministerudvalg med erhvervsministeren som formand, som skal sikre det maksimale udbytte af de initiativer, som regeringen tager på det regionale område.
Folketinget har endvidere noteret sig, at indenrigsministeren skal være ansvarlig for indsamling og formidling af oplysninger om den regionale udvikling, herunder oplysninger om regionalpolitiske konsekvenser af statslige initiativer, således som det fremgår af den regionalpolitiske redegørelse. Samtidig noterer Folketinget sig, at disse målsætninger ikke vil blive realiseret, medmindre der gøres en særlig og markant indsats i samarbejde med de egne, der er udsatte ifølge den regionalpolitiske redegørelse. Idet Folketinget også henviser til vedtagelse fra F 40 den 23. marts 2001, opfordrer Folketinget regeringen til - at fremlægge forslag, der kan gavne en social og økologisk bæredygtig udvikling af de udsatte områder, - at redegøre for væsentlige regionalpolitiske konsekvenser ved forelæggelse af lovforslag, - at orientere om resultaterne af den regionalpolitiske overvågning i de årlige regionalpolitiske redegørelser samt - at forholde sig positivt og konstruktivt til forslag til udviklingstiltag fra de udsatte områder.«